Rozhodnutie Komisie
z 9. marca 1987
o záverečnom schválení Rámcového dohovoru o vedeckotechnickej spolupráci medzi Európskymi spoločenstvami a Švédskym kráľovstvom, Švajčiarskou konfederáciou, Fínskou republikou, Nórskym kráľovstvom a Rakúskou republikou v mene Európskeho spoločenstva pre atómovú energiu
(87/183/Euratom)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva pre atómovú energiu, najmä na druhý odsek článku 101,
keďže Rámcový dohovor o vedeckotechnickej spolupráci medzi Európskymi spoločenstvami a Švédskym kráľovstvom [1], Švajčiarskou konfederáciou [2], Fínskou republikou [3], Nórskym kráľovstvom [4] a Rakúskou republikou [5] bol podpísaný 13. januára 1986, 8. januára 1986, 29. apríla 1986, 27. júna 1986 a 15. júla 1986, v uvedenom poradí;
keďže rozhodnutím z 9. februára 1987 Rada schválila tieto rámcové dohovory na účely záverečného schválenia Komisiou v mene Európskeho spoločenstva pre atómovú energiu;
keďže tieto rámcové dohovory majú byť podrobené záverečnému schváleniu v mene Európskeho spoločenstva pre atómovú energiu,
ROZHODLA TAKTO:
Článok 1
Týmto sa v mene Európskeho spoločenstva pre atómovú energiu s konečnou platnosťou schvaľujú Rámcové dohovory o vedeckotechnickej spolupráci medzi Európskymi spoločenstvami a Švédskym kráľovstvom, Švajčiarskou konfederáciou, Fínskou republikou, Nórskym kráľovstvom a Rakúskou republikou.
Článok 2
Predseda Komisie predloží v mene Európskeho spoločenstva pre atómovú energiu oznámenie uvedené v článku 13 týchto dohovorov.
V Bruseli 9. marca 1987